Ihon pigmenttiä eli melaniinia tuottavat melanosyytit aktivoituvat auringon UV-säteilystä. Melaniinintuotanto on ihon luonnollinen suojamekanismi UV-säteilyä vastaan ja sen seurauksena ihomme ruskettuu. Hyperpigmentaatiota eli pigmenttiläiskiä syntyy, kun iho tuottaa jostakin syystä liikaa melaniinia ja se kerääntyy ihon pinnalle yleensä tiettyihin kohtiin. Näin iholle syntyy pigmenttiläiskiä. Syitä pigmenttihäiriöiden takana voivat olla UV-säteilyn lisäksi esimerkiksi raskaus, auringolle herkistävät lääkkeet, ilmansaasteet ja tupakointi, perimä, ikä, tulehdukset ja ihon vammat tai vauriot.